Document ID: 32007R0409

KOMISIJAS REGULA (EK) Nr. 409/2007
(2007. gada 16. aprīlis),
ar ko aizstāj I un II pielikumu Padomes Regulai (EK) Nr. 673/2005, ar ko nosaka papildu muitas nodokļus dažu tādu preču importam, kuru izcelsme ir Amerikas Savienotajās Valstīs
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 25. aprīļa Regulu (EK) Nr. 673/2005, ar ko nosaka papildu muitas nodokļus dažu tādu preču importam, kuru izcelsme ir Amerikas Savienotajās Valstīs (1), un jo īpaši tās 3. pantu,
tā kā:
(1)
Amerikas Savienotās Valstis nenodrošināja Akta par ilgstošu dempinga un pretsubsīdijas kompensāciju (CDSOA) atbilstību ASV saistībām, kuras noteiktas PTO nolīgumos, tādēļ no 2005. gada 1. maija ar Regulu (EK) Nr. 673/2005 piemēro 15 % ad valorem papildu muitas nodokli dažu tādu preču importam, kuru izcelsme ir Amerikas Savienotajās Valstīs. Saskaņā ar PTO atļauju Amerikas Savienotajām Valstīm pārtraukt koncesiju piemērošanu Komisija katru gadu pielāgo pārtraukšanas apjomu tādam anulējuma vai samazinājuma apjomam, kādu attiecīgajā periodā CDSOA ir radījis Kopienai.
(2)
CDSOA maksājumi par pēdējo gadu, par kuru ir pieejami dati, saistīti ar antidempinga un pretsubsīdiju maksājumiem, kas iekasēti 2006. budžeta gadā (no 2005. gada 1. oktobra līdz 2006. gada 30. septembrim). Pamatojoties uz Amerikas Savienoto Valstu Muitas un robežaizsardzības iestādes publicētajiem datiem, Kopienai radītais anulējuma vai samazinājuma apjoms ir aprēķināts USD 81,19 miljonu apmērā.
(3)
Anulējuma vai samazinājuma apjoms un līdz ar to pārtraukšanas apjoms ir palielinājies, tāpēc pirmās 32 preces, kas uzskaitītas II pielikumā Regulai (EK) Nr. 673/2005, kurā grozījumi izdarīti ar Komisijas Regulu (EK) Nr. 632/2006, jāiekļauj minētās regulas I pielikuma sarakstā.
(4)
Tā rezultātā 15 % ad valorem importa papildu nodoklis, kuru piemēro I pielikuma grozījumos uzskaitīto preču importam no Amerikas Savienotajām Valstīm, viena gada periodā atbilst tirdzniecības vērtībai, kas nepārsniedz USD 81,19 miljonus.
(5)
Regulas (EK) Nr. 673/2005 6. panta 1. un 2. punktā ir paredzēti īpaši atbrīvojumi no importa papildu nodokļa. Šos atbrīvojumus var piemērot tad, ja pirms Regulas (EK) Nr. 673/2005 stāšanās spēkā vai tās piemērošanas dienā ir ievēroti konkrēti nosacījumi, tādēļ praksē šos atbrīvojumus nevar piemērot I pielikuma sarakstā pašreiz iekļauto 32 preču importam. Tādēļ ir jāpieņem īpaši noteikumi, lai šos atbrīvojumus varētu piemērot šo preču importam.
(6)
Lai izvairītos no papildu nodokļa maksāšanas, šai regulai būtu jāstājas spēkā tās publicēšanas dienā.
(7)
Šajā regulā paredzētie pasākumi ir saskaņā ar Tirdzniecības represāliju komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 673/2005 I pielikuma tekstu aizstāj ar šīs regulas I pielikuma tekstu.
2. pants
Regulas (EK) Nr. 673/2005 II pielikuma tekstu aizstāj ar šīs regulas II pielikuma tekstu.
3. pants
1. Papildu nodokli neattiecina uz precēm, attiecībā uz kurām pirms šīs regulas spēkā stāšanās dienas ir izdota importa licence ar atbrīvojumu no nodokļa vai tā samazinājumu, ja šīs preces klasificē ar kādu no šiem KN kodiem (2): 4803 00 31, 4818 30 00, 4818 20 10, 9403 70 90, 6110 90 10, 6110 19 10, 6110 19 90, 6110 12 10, 6110 11 10, 6110 30 10, 6110 12 90, 6110 20 10, 6110 11 30, 6110 11 90, 6110 90 90, 6110 30 91, 6110 30 99, 6110 20 99, 6110 20 91, 9608 10 10, 6402 19 00, 6404 11 00, 6403 19 00, 6105 20 90, 6105 20 10, 6106 10 00, 6206 40 00, 6205 30 00, 6206 30 00, 6105 10 00, 6205 20 00 un 9406 00 11.
2. Papildu nodokli neattiecina uz precēm, attiecībā uz kurām var pierādīt, ka šīs regulas piemērošanas dienā tās jau ir en route uz Kopienu, un kuru nosūtīšanas galamērķi nevar mainīt, ja šīs preces klasificē ar kādu no šiem KN kodiem (3): 4803 00 31, 4818 30 00, 4818 20 10, 9403 70 90, 6110 90 10, 6110 19 10, 6110 19 90, 6110 12 10, 6110 11 10, 6110 30 10, 6110 12 90, 6110 20 10, 6110 11 30, 6110 11 90, 6110 90 90, 6110 30 91, 6110 30 99, 6110 20 99, 6110 20 91, 9608 10 10, 6402 19 00, 6404 11 00, 6403 19 00, 6105 20 90, 6105 20 10, 6106 10 00, 6206 40 00, 6205 30 00, 6206 30 00, 6105 10 00, 6205 20 00 un 9406 00 11.
4. pants
Šī regula stājas spēkā tās publicēšanas dienā Eiropas Savienības Oficiālajā Vēstnesī.
To piemēro no 2007. gada 1. maija.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 16. aprīlī

Labels: 3
15
18